ועדת העבודה, הרווחה והבריאות, כנסת 19, פרוטוקול מספר 151, 2014-01-01 09:45

חיים כץ: בוקר טוב.

חיים כץ: יום רביעי, כ"ט בטבת, ה-1 בינואר 2014, פותחים שנה אזרחית חדשה, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק הפיקוח על מזון לבעלי חיים, התשע"ב-2012.

חיים כץ: בישיבה הקודמת מי שרצה לדבר, דיבר ועכשיו אנחנו עוברים להקראה.

חיים כץ: אם יש מישהו שמתנגד לסעיף כלשהו, יגיד מתנגד אני ואז לא נדון בסעיף אלא נמשיך הלאה.

חיים כץ: זה הסיבוב הראשון ולכל אחד מכם יש זכות וטו.

חיים כץ: אני רוצה לראות מה ההסכמות כאן.

חיים כץ: אם מישהו מתנגד, שלא יסביר למה הוא מתנגד אלא מספיק שירים את ידו ויגיד שהוא מתנגד, אז אנחנו עוצרים ועוברים הלאה.

חיים כץ: נקיים קריאה ראשונה של החוק ונראה למה יש הסכמות, למה אין הסכמות, היכן אנחנו נמצאים, היכן אנחנו לא נמצאים ונמשיך הלאה.

<נועה ברודסקי: הצעת חוק הפיקוח על מזון לבעלי חיים, התשע"ד-2013 פרק א': מטרת החוק מטרה מטרתו של חוק זה לקבוע הסדרי פיקוח על ייצור מזון לבעלי חיים ושיווקו, לשם הגנה על בריאות הציבור, בריאות בעלי החיים ורווחתם, בהתאם לעקרון הזהירות המונעת.

<יעל נוי: סליחה.

חיים כץ: מתנגדים.

חיים כץ: בסדר.

<נועה ברודסקי: פרק ב': הגדרות בחוק זה – "בעל חיים" – כל יצור חי למעט אדם ומיקרואורגניזם.

<נועה ברודסקי: "היתר" – היתר שניתן לפי סעיף 3.

<נועה ברודסקי: "הוועדה המקצועית המייעצת" – הועדה שמונתה לפי סעיף 31(א).

<נועה ברודסקי: "זיהום" - זיהום של מזון לבעלי חיים באחד מאלה: חומר מזיג בשיעור העולה על השיעור המותר לפי סעיף 7(א).

<נועה ברודסקי: מחולל מחלה לאדם או לבעל חיים.

<נועה ברודסקי: עצם או גוף זר, למעט מסוג ובכמות שלא ניתן למנוע את הימצאותם במזון לבעלי חיים באמצעי זהירות סבירים.

<נועה ברודסקי: חומר רעיל או מזיק אחר, למעט שימוש כדין בתכשיר כימי לפי חוק הגנת הצומח או תכשיר המעורב כדין במזון לבעלי חיים לפי פקודת הרוקחים.

<נועה ברודסקי: חומר המכיל ארסן, חומצה ארסנלית, חומרים המכילים אנטיימון, זבל עופות, זבל יונקים.

<פרץ שורק: מתנגד.

חיים כץ: מתנגד.

חיים כץ: בסדר.

חיים כץ: לסעיף מיוחד או לכל?

<פרץ שורק: זבל עופות.

<פרץ שורק: אנחנו נותנים זבל עופות לבעלי החיים.

<פרץ שורק: לפני כן זה לא היה קיים.

חיים כץ: עד סעיף (4).

<פרץ שורק: עד סעיף (4) אין בעיה.

חיים כץ: אנחנו מצביעים על סעיף 2, סעיפים קטנים (1) עד (4).

חיים כץ: בעד – רוב

חיים כץ: אושר פה אחד על ידי כל מי שיש לו זכות הצבעה כאן.

חיים כץ: סעיף (5) לא הוצבע.

חיים כץ: תעברי ל"חוק הגנת הצומח".

<נועה ברודסקי: "חוק הגנת הצומח" – חוק הגנת הצומח, התשט"ז-1956 "ייצור" – לרבות גידול צמח המשמש להזנת בעלי חיים, אריזה ואריזה מחדש של מזון לבעלי חיים, שינוי הרכבו של מזון לבעלי חיים, צורתו, טיבו או איכותו, ולרבות ייצור כאמור של מזון לבעלי חיים שלא לצורך שיווקו "ייצור חקלאי ראשוני" – גידול צמחים, לרבות הכנת שטח הגידול, זרעיה, שתילה, גידול ואסיף "מזון לאדם" –כהגדרת מזון בפקודת בריאות הציבור (מזון) (נוסח חדש), התשמ"ג-1983 (להלן – פקודת בריאות הציבור (מזון)).

<נועה ברודסקי: "מזון לבעלי חיים" – כל חומר או תערובת של חומרים המשמשים להזנת בעלי חיים, לרבות חומר גלם ותוסף ולמעט – מים.

<נועה ברודסקי: צמח הנאכל על ידי בעלי חיים במרעה טבעי.

<נועה ברודסקי: סם מרפא ותכשיר רפואי כשלעצמם.

חיים כץ: יש למישהו התנגדויות?

חיים כץ: אנחנו מצביעים על חוק הגנת הצומח, עד סעיף קטן (2).

<אפרת אביאני: נועה, אנחנו סיכמנו שתגידי משהו לגבי המזון.

חיים כץ: אם את רוצה לדבר, תרימי את היד ותקבלי רשות דיבור.

חיים כץ: תאמרי לפרוטוקול מי את כדי שידעו מי הדובר.

<אפרת אביאני: אפרת אביאני, סגנית היועץ המשפטי במשרד החקלאות.

<אפרת אביאני: אתמול הייתה ישיבה עם היועצת המשפטית של הוועדה לגבי נוסח החוק.

<אפרת אביאני: היו סיכומים על מחיקות, חלקן באמת הוסכמו וחלקן לא.

<אפרת אביאני: לגבי ההגדרה של מזון לבעלי חיים, אחת ההסכמות הייתה מותנית כך שייאמר במפורש שצריך להבהיר בהגדרה של מזון לבעלי חיים שהיא כוללת גם מזון רפואי לבעלי חיים למרות שהנושא של מזון רפואי לא מוגדר עדיין.

חיים כץ: כנראה את לא הבנת מה אמרתי.

חיים כץ: אני אמרתי שאנחנו מקריאים.

חיים כץ: אם יש לך התנגדות מכל סיבה, אל תסבירי אותה אלא תגידי שאת מתנגדת.

חיים כץ: כל הדיונים יהיו אחר כך.

חיים כץ: אני מסביר לך שוב, אל תסבירי מה סיכמת אתה ומה לא כי זה לא מעניין אותי.

חיים כץ: היא לא מחוקקת.

חיים כץ: תגידי שאת מתנגדת, לא נדון בזה.

חיים כץ: כאשר נדון על הכול נדון במה שאמרת, במה שסיכמת, בכל סעיף ובכל מילה ונקבל החלטות.

חיים כץ: נכון לעכשיו אל תסבירי אלא תגידי שאת מתנגדת ושאת לא רוצה שנדון בזה.

חיים כץ: מה סיכמת אתה ומה לא, זה לא מעניין אף אחד.

<אפרת אביאני: אני מתנגדת לנוסח של מזון לבעלי חיים.

חיים כץ: מצוין.

חיים כץ: קראנו את חוק הגנת הצומח, עד מזון לאדם.

חיים כץ: יש למישהו התנגדות?

חיים כץ: אין התנגדות.

חיים כץ: אנחנו מצביעים מ"חוק הגנת הצומח" עד "מזון לאדם" ולא על "מזון לבעלי חיים".

חיים כץ: בעד – פה אחד

חיים כץ: אושר פה אחד.

חיים כץ: מדלגים על "מזון לבעלי חיים" ועוברים למחולל מחלה.

<נועה ברודסקי: "מחולל מחלה" – חיידק, נגיף, פטריה, פריון ורעלן או רכיב שלהם, העלולים לגרום למחלה בבעלי חיים או ליקוי בריאותי אצל בני אדם.

<נועה ברודסקי: "מחלה" – כהגדרתה בפקודת מחלות בעלי חיים.

<נועה ברודסקי: "המנהל" – מנהל השירותים הווטרינריים במשרד או עובד המדינה שהוא הסמיך לעניין חוק זה, כולו או חלקו.

<נועה ברודסקי: "מפקח" – מי שמונה למפקח לעניין חוק זה לפי סעיף 25.

חיים כץ: יש התנגדויות?

חיים כץ: אין.

חיים כץ: אנחנו מצביעים גם על הסעיף הזה.

חיים כץ: בעד – אחד אושר פה אחד.

חיים כץ: אושר פה אחד.

<נועה ברודסקי: "המשרד" – משרד החקלאות ופיתוח הכפר.

<נועה ברודסקי: "סם מרפא" – כהגדרתו בפקודת הרוקחים.

<נועה ברודסקי: "פקודת מחלות בעלי חיים" – פקודת מחלות בעלי חיים (נוסח חדש), התשמ"ה-1985.

חיים כץ: יש התנגדות?

חיים כץ: יש.

חיים כץ: תמשיכי הלאה לפקודת הרוקחים.

חיים כץ: היא התנגדה לקטע של משרד החקלאות, סם מרפא.

<נועה ברודסקי: "פקודת הרוקחים" – פקודת הרוקחים (נוסח חדש), התשמ"א-1981.

<נועה ברודסקי: "צמח" – כהגדרתו בחוק הגנת הצומח.

<נועה ברודסקי: "רופא וטרינר" – כהגדרתו בחוק הרופאים הווטרינריים, התשנ"א-1991.

<נועה ברודסקי: "שיווק" – כל אחד מאלה: מכירה, גרם מכירה, הכנה או החזקה לשם מכירה, הצעה למכור.

<נועה ברודסקי: פרסום, הצגה, שמירה, הובלה, משלוח אטו מסירה לשם מכירה.

<נועה ברודסקי: העברה, החלפה, המרה או הספקה בדרך אחרת, בין בתמורה ובין שלא בתמורה.

<נועה ברודסקי: יבוא ויצוא.

<נועה ברודסקי: "השיעור המרבי המותר" – השיעור המרבי המותר להימצאות חומר מזיק במזון לבעלי חיים, שקבע השר לפי סעיף 7(א).

<נועה ברודסקי: "השר" - שר החקלאות ופיתוח הכפר.

<נועה ברודסקי: "תוסף" – כל חומר המוגש לבעלי חיים, בין כתוספת למזון אחר לבעלי חיים או למים וביון בנפרד, אשר נועד להשפיע על העניינים המפורטים להלן, לרבות ויטמינים, מינרלים, חומצות אמינו, מיקרואוראגניזמים וחיידקים פרוביוטיים וכן תמצית, מיצוי,, רכיב, תוצר פירוק, נגזרת או תערובת שלהם, ולמעט תכשיר ותרכיב.

<יעל נוי: התנגדות ל"תוסף".

חיים כץ: עד פקודת הרוקחים, סעיף קטון (4), אפילו לפני שר החקלאות ופיתוח הכפר.

בראון: אני מתנגד גם לנושא של פרסום והובלה.

חיים כץ: בסדר גמור.

חיים כץ: תמשיכי.

<נועה ברודסקי: "תוסף רשום" – תוסף שנרשם לפי סעיף 9(א).

<נועה ברודסקי: "תכשיר" – כל אחד מאלה: סם מרפא ותכשיר רפואי לרבות מזון לבעלי חיים המכיל אחד מהם.

<נועה ברודסקי: תכשיר לפי פקודת מחלות בעלי חיים.

חיים כץ: אם אתם רואים שאתם מתנגדים, אל תיתנו לה ותאמרו שלזה אתם מתנגדים.

חיים כץ: יהיו לנו חיים יותר קלים ונעבור על זה יותר מהר.

<יעל נוי: מתנגדת.

חיים כץ: עוברים לפרק ג'.

<נועה ברודסקי: פרק ג': ייצור ושיווק חובת קבלת היתר לא ייצר אדם מזון לבעלי חיים ולא ישווקו, אלא בהיתר מאת המנהל ובהתאם לתנאיו.

<נועה ברודסקי: על אף האמור בסעיף קטן (א) - ייצור חקלאי ראשוני של מזון לבעלי חיים שאינו חומר גלם אסור, אינו טעון היתר.

<נועה ברודסקי: ערבוב של לא יותר משני חומרי גלם שאינם חומרי גלם אסורים מייצור חקלאי ראשוני, עם מזון לבעלי חיים שניתן היתר לייצורו, לשם הגשה מיידית לבעלי חיים, אינו טעון היתר.

<נועה ברודסקי: מזון כאמור לא יכלול תוסף.

בראון: מתנגד.

בראון: ערבוב של לא יותר משני חומרי גלם וכולי.

<יעל נוי: גם אני מתנגדת לכל 3.

חיים כץ: עוזבים את סעיף 3 והולכים ל-4.

<נועה ברודסקי: מתן היתר המנהל רשאי לתת היתר לייצור ולשיווק של מזון לבעלי חיים, לסרב לתתו, להתנותו בתנאים או לשנותו, בכפוף להוראות שנקבעו לפי סעיף 36(ב)(1).

<נועה ברודסקי: דחה המנהל בקשה להיתר, יודיע על כך למבקש בהודעה מנומקת בכתב.

<נועה ברודסקי: תוקפו של ההיתר הוא לחמש שנים.

<יעל נוי: מתנגדים.

חיים כץ: תמשיכי ל-5.

<נועה ברודסקי: תנאים למתן היתר לא יינתן היתר לייצור מזון לבעלי חיים אם קיים חשש לאחד מאלה: הוא יוצר מחומר גלם שהוא חומר גלם אסור.

<נועה ברודסקי: הוא יכיל חומר מזיק בשיעור העולה על השיעור המרבי המותר.

<נועה ברודסקי: במהלך ייצורו הוא יזוהם.

<יעל נוי: מתנגדים.

<יעל נוי: התנגדות ל-5(א)(1).

חיים כץ: בסדר גמור.

חיים כץ: תמשיכי ל-6.

<נועה ברודסקי: השעיה או ביטול של היתר המנהל רשאי להשעות היתר או לבטלו אם ראה שלא מתקיימות הוראות חוק זה, לרבות הוראות שנקבעו לפי סעיף 36(ב)(1) או אם ראה שלא התקיימו התנאים לנתינתו או אם הופרו תנאיו, או אם המזון לבעלי חיים שלגביו ניתן ההיתר הוא מזוהם.

<נועה ברודסקי: המנהל לא ישעה או יבטל היתר אלא אם כן הודיע על כך בכתב לבעל ההיתר, 14 ימים לפחות לפני ההשעיה או הביטול, ונתן לו הזדמנות להשמיע את וטענותיו בפניו בכתב או בעל פה.

חיים כץ: לסעיף 6 אין התנגדות?

חיים כץ: אין.

חיים כץ: אנחנו מצביעים.

חיים כץ: בעד – פה אחד

חיים כץ: סעיף 6 אושר פה אחד.

<נועה ברודסקי: חומרים מזיקים

<שרית כספי אורון: התנגדות.

חיים כץ: מאיפה את?

<שרית כספי אורון: אדם טבע ודין.

חיים כץ: מאיפה המתנגדים השניים?

<יעל נוי: לשכת מכוני התערובת.

חיים כץ: את מתנגדת לכל סעיף 7, לסעיף קטן (א) ו-(ב)?

<שרית כספי אורון: כן.

חיים כץ: תעברי לסעיף 8.

<נועה ברודסקי: חומרי גלם אסורים השר, לאחר התייעצות עם שר הבריאות, ועם הוועדה המקצועית המייעצת, יקבע רשימה של חומרים האסורים בשימוש לעניין חוק זה כחומרי גלם למזון בעלי חיים בכלל או למזון לבעלי חיים מסוימים - - -

<פרץ שורק: מתנגדים.

חיים כץ: מאיפה אתה?

<פרץ שורק: התאחדות מגדלי בקר.

חיים כץ: תעברי לסעיף 9.

<נועה ברודסקי: מרשם תוספים מותרים המנהל, בהתייעצות עם הוועדה המקצועית המייעצת, ובהסכמת ראש שירותי בריאות הציבור או מנהל שירות המזון – צריך להחליט על כך – רשאי לרשום תוספים מותרים לבעלי חיים - - -

<קריאה: מתנגד.

חיים כץ: תעברי לסעיף 10.

<נועה ברודסקי: זיהום מזון לבעלי חיים לא יזהם אדם מזון לבעלי חיים, לא ייצר מזון מזוהם לבעלי חיים, לא ישווקו ולא ישתמש בו.

חיים כץ: מישהו מתנגד לזה?

חיים כץ: לא.

חיים כץ: אנחנו מצביעים.

חיים כץ: בעד – פה אחד

חיים כץ: סעיף 10 אושר.

<נועה ברודסקי: שימוש במים במזון לבעלי חיים לא ישתמש אדם במים לייצור מזון לבעלי חיים - - -

<שרית כספי אורון: יש כאן תוספת שאנחנו מתנגדים לה.

חיים כץ: תמשיכי בסעיף 12.

<נועה ברודסקי: סימון מזון לבעלי חיים מי שמייצר מזון לבעלי חיים לשם שיווקו, חייב לסמנו בתווית סימון או בדרך אחרת המתאימה לסוג המזון לבעלי חיים או לייעודו, כפי שקבע המנהל בהיתר כאמור בסעיף קטן (ב) ובהתאם להוראות שנקבעו לפי סעיף 36(ב)(8) (להלן – סימון מאושר).

<נועה ברודסקי: המנהל יקבע בתנאי היתר לייצור או לשיווק מזון לבעלי חיים, את אופן סימון המזון לבעלי חיים בהתאם לתקנות לפי סעיף 36(ב)(1) ו-(8).

<שרית כספי אורון: התנגדות ל-(ב).

חיים כץ: ל-(א) את מסכימה?

<שרית כספי אורון: אני חושבת שכן.

חיים כץ: תחשבי טוב.

חיים כץ: היום זה הצ'אנס האחרון שלך להתנגדויות.

חיים כץ: אם את רוצה להתנגד גם ל-(א), תתנגדי.

<שרית כספי אורון: מתנגדת ל-(ב).

חיים כץ: תעברי ל-(ג).

<נועה ברודסקי: לא יסמן אדם מזון לבעלי חיים בסימון שאינו מתאר נכונה את תכולתו, הרכבו או נתונים אחרים בקשר אליו שיש לציינם בהתאם להוראות שנקבעו לפי סעיף 36(ב)(8).

<נועה ברודסקי: לא ישווק אדם מזון לבעלי חיים אלא אם כן הוא מסומן בסימון מאושר המתאר נכונה את הנתונים השונים הנוגעים אליו כאמור בסעיף קטן (ג).

<נועה ברודסקי: לא יעשה אדם שימוש במזון לבעלי חיים להזנת בעלי חיים המשמשים לייצור מזון, אלא אם כן הוא מסומן בסימון מאושר.

<פרץ שורק: אני מתנגד לסעיף (ה).

חיים כץ: בסעיף 12, לסעיפים (א), (ג) ו-(ד) אין התנגדות.

חיים כץ: בעד – פה אחד

חיים כץ: סעיף 12(א), (ג) ו-(ד) אושר פה אחד.

<נועה ברודסקי: קיום הוראות המפורטות בסימון מאושר לא יעשה אדם שימוש במזון לבעלי חיים, להזנת בעלי חיים המשמשים לייצור מזון, אלא בהתאם להוראות השימוש המפורטות בסימון המאושר, ככל שנקבעו כאלה.

<נועה ברודסקי: לא יאחסן אדם ולא יוביל מזון לבעלי חיים לשם שיווקו אלא בהתאם להוראות אחסון והובלה המפורטות בסימון המאושר, ככל שנקבעו כאלה.

<נועה ברודסקי: לא יאחסן אדם ולא יוביל מזון לבעלי חיים לשם הזנת בעלי חיים המשמשים לייצור מזון, אלא בהתאם להוראות אחסון והובלה המפורטות בסימון המאושר, ככל שנקבעו כאלה.

חיים כץ: יש התנגדות לסעיף 13? אין.

חיים כץ: מצביעים.

חיים כץ: בעד – פה אחד

חיים כץ: סעיף 13 אושר פה אחד.

<נועה ברודסקי: סייג לתחולת הוראות בעניין סימון סעיפים 12ׁ(ה) ו-13(א) ו-(ב) לא יחולו לגבי מזון לבעלי חיים שמתקיים בו אחד מאלה: ניתן היתר לייצורו, שלא לצורך שיווק.

<נועה ברודסקי: ייצורו אינו טעון היתר בהתאם לסעיף 3(ב)(1) עד (3).

חיים כץ: יש התנגדות לסעיף 14?

חיים כץ: מצביעים.

חיים כץ: בעד – פה אחד

חיים כץ: סעיף 14 אושר פה אחד.

<נועה ברודסקי: תעודה ליצוא מזון לבעלי חיים המנהל מוסמך, על פי בקשה שהוגשה לו, לתת תעודה ליצוא מזון לבעלי חיים בהתאם לתנאים ולהוראות שנקבעו לפי סעיף 36(ב)(14).

<נועה ברודסקי: תעודה לייצוא מזון לבעלי חיים תינתן רק לגבי מזון לבעלי חיים שניתן היתר לשיווקו או ששיווקו אינו טעון היתר לפי סעיף 3(ב)(4) ושמתקיימות בו ההוראות לפי חוק זה.

<נועה ברודסקי: המנהל רשאי להתנות מתן תעודה לפי סעיף קטן (א) בביצוע בדיקות למזון לבעלי חיים במעבדה שהוכרה לפי סעיף 34.

<נועה ברודסקי: המנהל רשאי לתת תעודה לייצוא מזון לבעלי חיים, לסרב לתתה או להתנותה בתנאים, בכפוף להוראות שנקבעו לפי סעיף 36(ב)(14).

<שרית כספי אורון: השאלה שכתובה למטה, היא חלק מהסעיף?

<נועה ברודסקי: לא.

<נועה ברודסקי: היא לא חלק מהסעיף אלא זאת שאלה שנצטרך לדון בה.

<שרית כספי אורון: אם יש שאלה לדיון, האם זה נכון להצביע על הסעיף או אולי נשהה את הסעיף לדיון מעמיק יותר בו נשמע את העמדות של משרדי הממשלה?

חיים כץ: איך שאת רוצה.

חיים כץ: אמרתי לך, אנחנו בשנה חדשה.

<שרית כספי אורון: לנו אין התנגדות אבל נשמח לשמוע.

חיים כץ: אנחנו מצביעים על סעיף 15.

חיים כץ: נדון בשאלה הזאת.

חיים כץ: אם בעקבות הדיון הה נצטרך לעשות שינוי, הנה, אני מתחייב לכם שאני אעשה רביזיה ואני אפתח את ההצבעה מחדש.

חיים כץ: בסך הכול אני רוצה לחסוך זמן ולראות איפה אני יכול לקדם.

חיים כץ: אני מצביע על סעיף 15.

חיים כץ: בעד – פה אחד

חיים כץ: סעיף 15 אושר פה אחד.

חיים כץ: כמו שאמרנו, גם נרשם בפרוטוקול, יהיה דיון, ואם בעקבות הדיון יהיה צורך לפתוח את הסעיף, הוא ייפתח מחדש.

<נועה ברודסקי: פרק ד': חובות דיווח ובקרה עצמית חובות דיווח.

<פרץ שורק: התנגדות.

חיים כץ: סעיף 17.

<נועה ברודסקי: איסוף עצמי של מזון לבעלי חיים ייצר אדם או שיווק מזון לבעלי חיים, ויש לו חשד סביר לקיומה של נסיבה מהנסיבות המנויות בסעיף 20, שיש בה כדי לגרום לפגיעה או לנזק לבריאותו, לגופו או לחייו של אדם או - - -

<קריאה: התנגדות.

חיים כץ: לסעיף 18.

<נועה ברודסקי: פרק ה': סמכויות פיקוח ואכיפה סימן א': אמצעי פיקוח ואכיפה מינהליים מסירת מידע, מסמכים ודוגמאות למנהל אדם חייב למסור למנהל, לפי דרישתו, ידיעות, מסמכים, דוגמאות של מזון לבעלי חיים ומידע, שלדעת המנהל יש במסירתם כדי לסייע בקבלת החלטה לצורך העפלת סמכויותיו לפי חוק זה.

<נועה ברודסקי: לעניין זה – "מידע" – כהגדרתו בחוק המחשבים, התשנ"ה-1995 (להלן – חוק המחשבים).

<נועה ברודסקי: "מסמך" – לרבות פלט כהגדרתו בחוק המחשבים.

<נועה ברודסקי: בהתייעצות עם משרד המשפטים הבנו שיכול להיות שכדאי לתקן כאן את הנוסח.

חיים כץ: זה דבר שולי.

חיים כץ: את הנוסח אנחנו יכולים לתקן עד שמצביעים.

חיים כץ: למישהו יש התנגדות לסעיף 18? אין.

חיים כץ: בעד – פה אחד

חיים כץ: סעיף 18 אושר פה אחד.

<נועה ברודסקי: בדיקת מזון לבעלי חיים המנהל רשאי להורות למחזיק במזון לבעלי חיים לבצע בו בדיקה - - -

<שרית כספי אורון: התנגדות.

חיים כץ: ממשיכים לסעיף 20.

<נועה ברודסקי: מניעת שיווק של מזון לבעלי חיים, איסופו ומניעת שימוש בו המנהל רשאי להורות על מניעת שיווק של מזן לבעלי חיים, על איסופו, על מניעת השימוש בו וכן לתת הוראות לעניין החזקתו, הובלתו והטיפול בו, אם מצא שהדבר דרוש למניעת פגיעה או נזק לבריאותו, לגופו או לחייו של אדם או של בעל חיים, ושיש חשד סביר שמתקיימת בו נסיבה מהנסיבות האלה: הוא מזוהם או מכיל חומר מזיק בשיעור העולה על השיעור המרבי המותר.

<נועה ברודסקי: הוא חומר גלם אסור או שיוצר מחומר גלם אסור.

<נועה ברודסקי: הוא יוצר או שווק בלא היתר, בניגוד לתנאי היתר או בניגוד להוראות לפי חוק זה.

<יעל נוי: התנגדות ל-(2).

חיים כץ: לסעיף 20(2).

חיים כץ: תמשיכי.

<פרץ שורק: אני מתנגד ל-(3).

חיים כץ: בסדר.

חיים כץ: תמשיכי לסעיף 21.

<נועה ברודסקי: השמדת מזון לבעלי חיים המנהל רשאי להורות על השמדת מזון לבעלי חיים, אם קיים חשד ממשי שמתקיימת בו נסיבה מהנסיבות המנויות בסעיף 20, והדבר דרוש למניעת פגיעה או סיכון לבריאותו, לגופו או לחייו של אדם או של בעל חיים.

<נועה ברודסקי: הזדמנות לטעון לעניין מניעת שיווק והוראות איסוף והשמדה לא יורה המנהל על מניעת שיווקו של מזון לבעלי חיים, על החזרתו מן השוק או על מניעת השימוש בו לפי סעיף 20 אלא אם כן הודיע על כך למחזיק, ליצרן או למשווק העיקריים העלולים להיפגע מההכרזה - - -

<קריאה: התנגדות.

חיים כץ: תעצרי.

חיים כץ: אנחנו מצביעים על אישור סעיף 21.

חיים כץ: בעד – פה אחד

חיים כץ: סעיף 21 אושר פה אחד.

חיים כץ: תעברי לסעיף 23.

<נועה ברודסקי: סמכויות פיקוח מיוחדות לעניין מזן מיובא לבעלי חיים בלי לגרוע מהוראות סימן זה, אם קיים חשד סביר שלא מתקיימים במזון מיובא לבעלי חיים תנאי ההיתר שניתן לייבאו לפי סעיף 3 או הוראות אחרות לפי חוק זה, או שהמנהל מצא שהדבר דרוש באופן סביר למניעת סיכון לבריאותו, לגופו או לחייו של אדם או של בעל חיים, רשאי הוא - - -

חיים כץ: תעברי לסעיף 24.

<נועה ברודסקי: ביצוע הוראות בדיקה, איסוף או השמדה נתן המנהל הוראה לפי סעיפים 19, 20, 21 או 23 וההוראה לא בוצעה בתוך פרק זמן סביר בנסיבות העניין, רשאי המנהל או מפקח לתפוס את המזון לבעלי חיים שלגביו ניתנה ההוראה, ולבצע פעולות הנחוצות באופן סביר לקיומה.

<נועה ברודסקי: הוצאות שהוצאו לשם ביצוע הוראה כאמור בסעיף קטן (א), ובכלל זה הוצאות הובלת המזון לבעלי חיים ואחסונו עד לביצוע ההוראה, מוטלות על מי שהיה חייב לבצעה.

חיים כץ: תעברי לסעיף 25.

חיים כץ: יש משהו בחוק שאתם מסכימים?

<יעל נוי: שיהיה חוק שידאג לבעלי החיים.

חיים כץ: אתם המייצרים.

חיים כץ: נכון?

<פרץ שורק: כן.

חיים כץ: את עורכת דין?

<יעל נוי: לא.

<יעל נוי: מכינה את האוכל.

<נועה ברודסקי: סימן ב': מינוי מפקחים וסמכויות פיקוח ואכיפה הסמכת מפקחים השר רשאי להסמיך, מבין עובדי המדינה, מפקחים לעניין חוק זה, ובלבד שלא יוסמך מפקח, אלא אם כן התקיימו בו כל אלה: משטרת ישראל הודיעה, לא יאוחר משלושה חודשים מפניית השר אליה, כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי.

<נועה ברודסקי: הוא קיבל הכשרה מתאימה בתחום הסמכויות שיהיו נתונות לו לפי חוק זה, כפי שהוראה השר בהסכמת השר לביטחון פנים.

<נועה ברודסקי: הוא עומד בתנאי כשירות נוספים ככל שהורה עליהם השר בהסכמת השר לביטחון פנים.

<נועה ברודסקי: הודעה על הסמכת מפקח לפי סעיף זה תפורסם ברשומות.

<נועה ברודסקי: סמכויות פיקוח ואכיפה לשם פיקוח על ביצוע הוראות לפי חוק זה, רשאי מפקח, לאחר שהזדהה לפי סעיף 27 - לדרוש מכל אדם למסור לו את שמו ומענו ולהציג - - -

<יעל נוי: התנגדות.

חיים כץ: יש מישהו שמתנגד לשאר הסעיפים?

חיים כץ: תעברו עליהם ותראו.

חיים כץ: תקראו את סעיפים (א) ו-(ב), ואם הם לא יתנגדו, אנחנו נקריא.

<שרית כספי אורון: מוצע להוסיף דרישה להיכנס בכל עת סבירה.

חיים כץ: הכוכבית הזאת איננה.

<פרץ שורק: יש כאן הערה לדיון.

<נועה ברודסקי: האם ראוי להעניק סמכות עיכוב בעניין זה.

חיים כץ: עזוב את ההערה.

חיים כץ: אין הערה.

<פרץ שורק: למחוק אותה?

חיים כץ: כן.

<פרץ שורק: אם כן, לנו אין התנגדות.

חיים כץ: לך אין התנגדות אבל אולי יש למישהו אחר.

חיים כץ: אפשר לעבור להקראת הסעיף?

חיים כץ: אנחנו עוברים להקראת סעיף 26 להוציא סעיף קטן (1).

חיים כץ: בינתיים תקראו את סעיף 27.

<נועה ברודסקי: לדרוש מכל אדם הנוגע בדבר למסור לו כל ידיעה או מסמך שיש בהם כדי להבטיח את ביצוע הוראות חוק זה או להקל על ביצוען.

<נועה ברודסקי: לעניין זה, "מסמך" – לרבות פלט כהגדרתו בחוק המחשבים.

<נועה ברודסקי: לערוך בדיקות או מדידות וליטול דוגמאות לשם בדיקה, וכן להורות על מסירת דוגמאות לבדיקת מעבדה או על שמירתן לתקופה שיורה, או לנהוג בהן בדרך אחרת.

<נועה ברודסקי: להיכנס למקום שיש לו יסוד סביר להניח שמצוי בו מזון לבעלי חיים או למקום שמצויים בו בעלי חיים, לרבות לכלי טיס או לכלי רכב כשהוא נייח, ובלבד שלא ייכנס למקום המשמש למגורים אלא על פי צו של בית משפט.

<נועה ברודסקי: התעורר חשד לביצוע עבירה לפי חוק זה, רשאי מפקח – לחקור כל אדם הקשור לעבירה כאמור, או שעשויות להיות לו ידיעות הנוגעות לעבירה כאמור.

<נועה ברודסקי: על חקיה לפני פסקה זו יחולו הוראות סעיפים 2 ו-3 לפקודת הפרוצדורה הפלילית (עדות), בשינויים המחויבים.

<נועה ברודסקי: לתפוס מזון לבעלי חיים, בעלי חיים, מסמכים וחפצים הקשורים לעבירה כאמור.

<נועה ברודסקי: על תפיסה לפי פסקה זו יחולו הוראות הפרק הרביעי לפקודת סדר הדין הפלילי (מעצר וחיפוש) (נוסח חדש), התשכ"ט-1969 (להלן – פקודת מעצר וחיפוש), בשינויים המחויבים אלא אם כן נקבעו לגביה הוראות לפי סעיף 36(ב)(21) לחוק זה.

<נועה ברודסקי: לבקש מבית משפט צו חיפוש לפי סעיף 23 לפקודת מעצר וחיפוש, ולבצעו.

<נועה ברודסקי: על חיפוש לפי פסקה זו יחולו הוראות סעיפים 24(א)(1), 26 עד 28 ו-45 לפקודת מעצר וחיפוש, בשינויים המחויבים.

<נועה ברודסקי: סירב אדם להיענות לדרישות מפקח, על פי סמכותו בהתאם להוראות סעיף זה, וקיים חשש שיימלט או שזהותו אינה ידועה, רשאי המפקח לעכבו עד לבואו של שוטר, ויחולו על עיכוב כאמור הוראות סעיף 75(ב) ו-(ג) לחוק סדר הדיון הפלילי (סמכויות אכיפה – מעצרים) התשנ"ו-1996, בשינויים המחויבים.

<נועה ברודסקי: אין בסמכויות מפקח לפי חוק זה כדי לגרוע מסמכויות פיקוח שניתנו לו לפי כל דין אחר.

חיים כץ: ההערה שרשומה למטה, נמחקה.

חיים כץ: אנחנו מצביעים על סעיפים 25 ו-26, למעט סעיף קטן (1) בסעיף 26.

חיים כץ: בעד – פה אחד

חיים כץ: סעיפים 25 ו-26, למעט סעיף קטן (1), אושרו פה אחד.

<נועה ברודסקי: זיהוי מפקחים מפקח לא יעשה שימוש בסמכויות הנתונות לו לפי חוק זה אלא בעת מילוי תפקידו ובהתקיים שניים אלה: הוא לובש מדי מפקח, בצבע ובצורה שהורה לעניין זה המנהל הכללי של משרד החקלאות ופיתוח הכפר, ובלבד שהמדים כאמור אינם נחזים להיות מדי משטרה, והוא עונד באופן גלוי תג המזהה אותו ואת תפקידו.

<נועה ברודסקי: יש בידו תעודת מפקח חתומה בידי השר המעידה על תפקידו ועל סמכויותיו, שאותה יציג על פי דרישה.

<נועה ברודסקי: על אף האמור בסעיף 26(ב)(2), בעל חיים שנתפס לפי חוק זה יועבר למקום שעליו יורה המנהל או רופא וטרינר ממשלתי כהגדרתו בפקודת מחלות בעלי חיים.

<נועה ברודסקי: המנהל רשאי להורות על ביצוע בדיקה - - -

<קריאה: התנגדות.

חיים כץ: התנגדות.

חיים כץ: בסדר.

חיים כץ: אנחנו מצביעים על סעיף 27.

חיים כץ: בעד – פה אחד

חיים כץ: סעיף 27 אושר פה אחד.

חיים כץ: לסעיף 28 יש התנגדות ולכן אנחנו ממשיכים לסעיף 29.

<נועה ברודסקי: פרק ו': עונשין עונשין

<יותם זעירא: התנגדות.

חיים כץ: אתה מתנגד לכל סעיף 29?

<יותם זעירא: כן.

חיים כץ: בסדר.

חיים כץ: אנחנו עוברים לסעיף 30.

<נועה ברודסקי: אחריות נושא משרה בתאגיד.

<נועה ברודסקי: נושא משרה בתאגיד חייב לפקח ולעשות כל שניתן למניעת עבירות לפי סעיף 29, בידי התאגיד או בידי עובד מעובדיו.

<נועה ברודסקי: המפר הוראה זו, דינו – קנס כאמור בסעיף 61(א)ׁ(3) לחוק העונשין.

<נועה ברודסקי: לעניין סעיף זה, "נושא משרה בתאגיד" – מנהל פעיל בתאגיד, שותף למעט שותף מוגבל, או אדם האחראי מטעם התאגיד על התחום שבו נעברה העבירה.

חיים כץ: תעברי הלאה.

חיים כץ: שונות.

<נועה ברודסקי: פרק ז': שונות ועדה מקצועית מייעצת

<שרית כספי אורון: התנגדות.

חיים כץ: תעברי לסעיף 32.

<נועה ברודסקי: מערכת להתראה מהירה השר יקים במשרדו מערכת ממוחשבת לקבלת נתונים בדבר בטיחות מזון לבעלי חיים, שתשמש לצורך מתן התראה מהירה על מזון לבעלי חיים ששימוש בו, לרבות הובלתו או החסנתו, עלול להזיק לאדם, לבעלי חיים או לסביבה (להלן – מערכת להתראה מהירה).

<שרית כספי אורון: יש כאן שאלה לדיון.

חיים כץ: אין כאן שאלה.

חיים כץ: זה הסעיף כמו שהוא.

חיים כץ: השאלה נמחקת.

<שרית כספי אורון: אנחנו רוצים להתנגד כדי שאפשר יהיה לדון בשאלה.

חיים כץ: בסדר גמור.

חיים כץ: סעיף 33.

<שרית כספי אורון: יש התנגדות גם לסעיף 33.

חיים כץ: תעברי לסעיף 34.

<נועה ברודסקי: מעבדות המנהל רשאי להכיר במעבדות בהתאם להוראות שנקבעו לפי סעיף 36(ב)(20) לביצוע בדיקות למזון לבעלי חיים לפי חוק זה.

<נועה ברודסקי: המנהל רשאי להסתמך בהחלטותיו לעניין ההכרה במעבדות לפי סעיף קטן (א), על המלצותיה של הרשות להסמכת מעבדות לפי חוק הרשות הלאומית להסמכת מעבדות, התשנ"ז-1997 ועל מעבדות שהוכרו על ידי משרד הבריאות לעניין זה.

<נועה ברודסקי: המנהל יפרסם באתר האינטרנט ל משרד החקלאות ופיתוח הכפר את רשימת המעבדות שהוכרו לפי סעיף קטן (א) ואת דרכי ההתקשרות עמן.

חיים כץ: יש התנגדות לסעיף 34?

חיים כץ: תמשיכי ל-35.

חיים כץ: לסעיף 35 יש התנגדות.

חיים כץ: אנחנו מצביעים על סעיף 34.

חיים כץ: בעד – פה אחד

חיים כץ: סעיף 34 אושר פה אחד.

חיים כץ: תמשיכי לסעיף 36.

<נועה ברודסקי: 36.

<נועה ברודסקי: תקנות וביצוע השר ממונה על ביצוע חוק זה והוא רשאי להתקין תקנות לביצועו.

<נועה ברודסקי: השר, באישור ועדת העבודה, הרווחה והבריאות של הכנסת, יקבע הוראות לעניין ייצור מזון לבעלי חיים, שיווקו, סימונו ושימוש בו, לרבות הוראות לעניין סוגי מזון לבעלי חיים, ובכלל זה בעניינים אלה:

<נועה ברודסקי: תנאים והוראות לעניין קבלת היתר לייצור או לשיווק של מזון לבעלי חיים, תוקף ההיתר, שינויו, השעייתו וביטולו, לפי סעיף 3.

<נועה ברודסקי: הוראות לעניין ייצור חקלאי ראשוני של מזון לבעלי חיים.

<קריאה: התנגדות לסעיף קטן (2).

חיים כץ: תחזרי בחזרה לתחילת החוק, לסעיף 1.

חיים כץ: גברתי, את התנגדת לשם החוק.

<רחל בורושק: כן.

<רחל בורושק: אני מהתאחדות חקלאי ישראל.

<רחל בורושק: ההתנגדות שלנו היא רק להוספת המילה "בריאות בעלי החיים ורווחתם".

<רחל בורושק: אנחנו חושבים שרווחת בעלי החיים מטופלת בחוקים אחרים.

<רחל בורושק: הייעוד של החוק הזה הוא בריאות בעלי החיים ובריאות בני אדם ואנחנו חוששים שאם המילה רווחה תהיה כלולה במטרות החוק, זה עלול לתת פרשנויות מרחיבות.

חיים כץ: מה יש למשרד החקלאות לומר?

<נדב גלאון: משרד החקלאות, השירותים הווטרינריים, טוען מזה שנים שלא ניתן להפריד בין בריאות בעלי חיים לרווחת בעלי החיים.

חיים כץ: אנחנו מדברים על פיקוח על מזון.

<נדב גלאון: נכון.

<נדב גלאון: מזון שאינו ראוי, יכול להזיק גם לרווחת בעלי החיים ולא רק לבריאותם ויש קשר הדוק בין בריאות בעלי חיים ורווחת בעלי חיים.

חיים כץ: תסביר לי רווחת בעלי חיים.

<נדב גלאון: רווחת בעלי חיים, זה סבל שלא גורם אולי לנזקי בריאות אבל כן גורם לסבל של בעלי חיים.

<נדב גלאון: למשל, מזון שמכיל יותר מדי אבנים או גופים זרים ועלול לגרום לבעלי החיים בזמן הלעיסה, שלא בהכרח יפגום בבריאותם.

חיים כץ: זה לא יכול להשפיע מחר על גודל הלול?

<נדב גלאון: לא.

חיים כץ: למה לא?

חיים כץ: רווחת בעלי החיים, אולי לא נוח להם בשישים על שישים וצריך לעשות תשעים על תשעים?

<נדב גלאון: זה לא קשור לגודל הלול אלא זה קשור לתנאים של התרנגולת.

חיים כץ: אתה משרד החקלאות שרוצה את החוק הזה.

חיים כץ: אתה יכול גם למשוך אותו מתי שאתה רוצה.

<נדב גלאון: אני לא רוצה למשוך.

חיים כץ: אתה יכול.

חיים כץ: אם אנחנו עושים דברים שלא מתאימים לך, אתה יכול להגיד תודה רבה, אתה מושך את כל החוק ולוקח אותו חזרה כי לא יכולים לכפות עליך הר כגיגית.

<נדב גלאון: אני רוצה לומר לנציגי המגדלים שרווחת בעלי החיים קשורה לבריאות בעלי החיים ואין סיבה שהיא תפריע להם בנוכחותה כאן בחוק, גם אם היא מוזכרת בחוקים אחרים.

חיים כץ: אני חושב שאתה טועה.

<נדב גלאון: חשוב לנו שזה יהיה כאן.

<טלי שטיין: משרד המשפטים.

<טלי שטיין: אני מתנגדת נחרצות להוריד את המילים לרווחת בעלי החיים.

<טלי שטיין: רווחת בעלי החיים קשורה קשר ישיר גם לאוכלי בשר, לתוצרת הסופית.

<טלי שטיין: ככל שבעלי החיים יחיו בתנאים יותר טובים, גם התוצרת תהיה יותר טובה.

<טלי שטיין: בנוסף לכך, צריך לזכור שבעלי חיים הם לא חומר גלם.

<טלי שטיין: בעלי חיים הם יצורים חיים ואנחנו רוצים שנזכור את זה.

<טלי שטיין: עת אנחנו עושים חקיקה מודרנית ומסתכלים על מגמות מודרניות בעולם.

חיים כץ: במה זה נוגע לעניין שלנו?

<טלי שטיין: רווחת בעלי החיים צריכה להיות בתוך החוק הזה משום שרווחת בעלי החיים תביא לכך שתהיה תוצרת יותר טובה.

<טלי שטיין: עמדתי היא שיש להשאיר את זה.

<אוריה ברזל: המשרד להגנת הסביבה גם מצטרף לבקשה להשאיר את הרווחה.

<רחל בורושק: אני רוצה לומר שני דברים קצרים.

<רחל בורושק: הניסוח כאן של מטרות החוק הוא תרגום מילולי של החוק האירופאי כאשר שם יש חוק אחד שמטפל גם ברווחת בעלי החיים בכלל וגם בהקשר של המזון.

<רחל בורושק: כאן יש לנו את חוק צער בעלי חיים ויש לנו את החוק הזה שמטפל במזון.

<רחל בורושק: אנחנו חקלאים ואנחנו לא נגד רווחת בעלי חיים.

<רחל בורושק: גם אנחנו יודעים לראות אותם כיצורים חיים.

<רחל בורושק: מכיוון שהחוק הזה עוסק במזון והקשר בין המזון לבריאות בעלי החיים ובריאות בני האדם, אם היה כתוב ורווחתם ככל הקשור להזנתם, זה היה מגביל את נושא הרווחה.

<רחל בורושק: אם רווחתם לא היה כתוב כמשהו שלא תלוי בשום דבר אלא היה כתוב רווחתם בכל הקשור להזנתם, היינו יודעים שזה מוגבל ואז לא יוכלו לומר שהכלוב לא מספיק גדול ואין נגישות טובה לאוכל לכל תרנגולת אלא יטפלו בגודל הכלוב אמנם בוועדה הזאת אבל בהקשרים אחרים.

<יוסי וולפסון: רכז תחום בעלי חיים במשקים בתנו לחיות לחיות.

<יוסי וולפסון: קודם כל, אין בזה חידוש.

<יוסי וולפסון: בשנת 2005 בית המשפט העליון עת עסק בנושא של הזנת בעלי חיים קבע ששיקול חשוב בשיווק של מזון – אז, לפי הצו והיום לפי החוק – זה רווחתם של בעלי חיים.

<יוסי וולפסון: זה היה ב-2005.

<יוסי וולפסון: לא שמעתי שמאז המשק החקלאי התרסק.

<יוסי וולפסון: הטענה שזה ישפיע על גודל כלובים לא נכונה.

חיים כץ: זאת סתם הייתה דוגמה.

חיים כץ: זאת הצעת חוק על מזון והנה אנחנו מכניסים כאן מין שאינו במינו.

<יוסי וולפסון: לא.

<יוסי וולפסון: הצעת החוק עוסקת במזון לבעלי חיים ובאמת זה כתוב שמטרתה לעסוק בפיקוח על מזון לבעלי חיים ובין היתר כדי לשמור על רווחתם כי כשאתה נותן אוכל לבעל חיים ואתה יודע שבעל החיים יסבול בעקבות המזון הזה, זה משהו שאתה צריך לשקול.

<יוסי וולפסון: אחר כך יש את כל ההוראות הפרטניות שמאזנות.

חיים כץ: איך אתה יודע שהוא יסבול?

<יוסי וולפסון: אם אתה מאכיל אותו כמו שדוקטור גלאון ציון במזון שיש בו אבנים או במזון שיגרום לו להתפתחות של גזים בקיבה ואנחנו יודעים את זה לגבי סוסים.

חיים כץ: למה נראה לך שהוא יאכיל אותו במזון שיש בו אבנים?

<יוסי וולפסון: חלק מהחוק נועד למנוע את זה.

חיים כץ: הוא רוצה שבעל החיים יתפתח והוא יוכל למכור אותו.

חיים כץ: למה נראה לך שהוא יאכיל אתו במזון שיש בו אבנים?

<יוסי וולפסון: זאת שאלה שאני רוצה לשאול את האנשים שמבקשים להוריד את המילה רווחה.

<יוסי וולפסון: המילה רווחת בעלי חיים באה אחרי פיקוח על ייצור מזון לבעלי חיים.

<יוסי וולפסון: אם יש אנשים שמתנגדים למילה רווחה, אני אשמח לשמוע איזה דוגמאות של דברים הם חושבים שבעקבות הכנסת המילה רווחה יהיה אוכל שיהיה אסור.

חיים כץ: אני אגיד לך למה.

חיים כץ: אני לא יודע אם אני מתנגד, אבל זה לא נוגע לחוק הזה.

חיים כץ: רצית לדעת ולא להתווכח והנה הדעה שלי.

חיים כץ: יכול להיות שהיא לא מקובלת עליך, אבל זה לא נוגע לחוק הזה.

חיים כץ: בכל חוק אתה יכול להכניס רווחה.

חיים כץ: רצית לדעת ולא להתווכח, אבל אתה עורך דין ואתה צריך להתווכח.

חיים כץ: אני לא חושב שזה מתאים לחוק ואני אדבר עם השר.

<שרית כספי אורון: אחרי המלים בריאות הציבור, רציתי להוסיף "והסביבה" וזה בגלל שאנחנו מדברים כאן על שרשרת המזון והפרשות של בעלי חיים נכנסים לשפכים, לקולחין ולהשקיה.

<שרית כספי אורון: לכן אני מבקשת שתהיה גם התחשבות בנושא הסביבתי והיכולת של הסביבה לקבל את החומרים האלה.

חיים כץ: מצוין.

חיים כץ: אחרון הדוברים.

<פרץ שורק: התאחדות מגדלי בקר.

<פרץ שורק: אני מתנגד לתוספת של הגברת כי זה פשוט לא שייך לחוק אלא זה חוק אחר.

חיים כץ: אתה יודע שכשיש חגיגות, חוגגים.

חיים כץ: תודה רבה.

חיים כץ: הישיבה נעולה.

חיים כץ: המשך יבוא.